ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Ιουλίου 1999

για την ενδεικτική κατανομή της ετήσιας κοινοτικής χρηματοδοτικής χορήγησης για τα προενταξιακά μέτρα που αφορούν τη γεωργία και την αγροτική ανάπτυξη

[κοινοποιηθείσα υπό τον αριθμό Ε(1999) 2431]

(1999/595/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1268/1999 του Συμβουλίου, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο(1), και ιδίως το άρθρο 11,

Εκτιμώντας:

(1) ότι στα πλαίσια των δημοσιονομικών προοπτικών της περιόδου 2000 έως 2006 που συμφωνήθηκαν από το Ευρωπαϊκό Συμβούλιο κατά τη σύνοδό του της 24ης και 25ης Μαρτίου 1999 και συμπεριλήφθηκαν στη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού, καθορίστηκε το όριο για τα τρία προενταξιακά μέσα· ότι το ποσό που ενδείκνυται στον προαναφερόμενο κανονισμό ανέρχεται σε ετήσιο σταθερό ποσό ύψους 520 εκατομμυρίων ευρώ, σε τιμές του 1999· ότι τα χορηγούμενα από την Κοινότητα ποσά περιορίζονται από το ύψος των πιστώσεων που αποφασίζει η αρμόδια επί του προϋπολογισμού αρχή·

(2) ότι εναπόκειται στην Επιτροπή να ανακοινώσει στις υποψήφιες χώρες την απόφασή της όσον αφορά την ενδεικτική χρηματοδοτική χορήγηση των διαθεσίμων πόρων που κατανέμεται σε καθεμία από αυτές·

(3) ότι η χρηματοδοτική χορήγηση των διαθεσίμων κοινοτικών πόρων βασίζεται στο γεωργικό πληθυσμό, στη γεωργική έκταση, στο κατά κεφαλή ακαθάριστο εγχώριο προϊόν σε αγοραστική δύναμη και στην ειδική εδαφική κατάσταση, σύμφωνα με το άρθρο 7 παράγραφος 3 του εν λόγω κανονισμού·

(4) ότι οι χώρες δικαιούχοι προετοιμάζουν και υποβάλλουν στην Επιτροπή το σχέδιο που αναφέρεται στο άρθρο 4 παράγραφος 1 του εν λόγω κανονισμού· ότι η γνώση του ποσού της χρηματοδοτικής χορήγησης που θα κατανεμηθεί από την Επιτροπή αποτελεί προϋπόθεση για την προετοιμασία του εν λόγω σχεδίου·

(5) ότι είναι σκόπιμο να υπενθυμιστεί ότι η κοινοτική ενίσχυση βάσει του γεωργικού προενταξιακού μέσου εξαρτάται, για την υποψήφια χώρα, από την τήρηση ιδίως των οικονομικών διατάξεων που περιλαμβάνονται στο πρωτόκολλο που θεσπίστηκε μεταξύ της κοινότητας και των δικαιούχων χωρών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα της παρούσας απόφασης καθορίζεται η κατανομή της χορηγούμενης χρηματοδότησης του ανώτατου ποσού της χορηγούμενης ετήσιας κοινοτικής χρηματοδότησης ανά δικαιούχο χώρα, με βάση τον κανονισμό (ΕΚ) αριθ. 1268/1999. Τα ποσά εκφράζονται σε σταθερές τιμές του 1999.

Η κατανομή καθορίζεται για την περίοδο 2000 έως 2006. Αναθεωρείται ενδεχομένως, κατ' εφαρμογή του άρθρου 15 του κανονισμού (ΕΚ) αριθ. 1268/1999.

Οι χορηγούμενες χρηματοδοτήσεις προσαρμόζονται, αν χρειάζεται, ανάλογα με τις πιστώσεις που εγκρίνει η αρμόδια επί του προϋπολογισμού αρχή.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 20 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 161 της 26.6.1999, σ. 87.

ΠΑΡΑΡΤΗΜΑ

Ενδεικτική χορήγηση ανά δικαιούχο χώρα του ανώτατου ετήσιου ποσού σε ευρώ, σε τιμές του έτους 1999, της κοινοτικής χρηματοδοτικής χορήγησης

>ΘΕΣΗ ΠΙΝΑΚΑ>